Shampos Vålerenga blir TV-realityserie
- Det blir på godt og vondt, fra alle vinkler. De har allerede fulgt oss, og skal følge oss, under treninger og kamper, i garderoben og hjemme hos spillerne, røper Kjær. - Alt er ikke rosenrødt. Men vi er ikke redd for å vise fram uheldige sider, sier Vålerenga-sjefen til VG. Han mener at spillerne, trener Espen Shampo Knutsen (41)og støtteapparatet alle har «slappet av» mer og mer siden TV 2s team som skal lage realitydokumentaren «Iskrigerne» første gang ble gitt hundre prosent tilgang «over alt» 5. august.Vålerenga har tapt 3-4 for Storhamar og mistet ett poeng borte mot Lillehammer i serieinnledningen. Torsdag kveld venter erkerival Lørenskog på Jordal Amfi. - Men det vil kanskje ikke være så gøy å vise fram et lag som taper hele tiden? - Nei, men det er «på godt og vondt». Vi vil vise alle sider av ishockeyen i Vålerenga, svarer Jan Tore Kjær. Trener Espen Shampo Knutsen, som er vant til nærgående TV-kameraer og presse fra sin aktive karriere i NHL og svensk topphockey for Djurgården, måtte ikke overtales for å la seg blottstille av TV 2. Han mener dessuten at han «glemmer seg» under trening og kamper, og at han ikke skjermer noe for noen - og dermed heller ikke neste høst da «Iskrigerne» kommer på skjermen.- Dette vil bli morsomt for Vålerenga og hele den norske ishockeyfamilien, sier Espen Knutsen til VG. Programredaktør Bård Eriksen (42) i TV 2 forteller at de vil holde på med det lenge; filme gjennom serie og sluttspillet. Neste høst vil antakelig realitydokumentaren med arbeidstittelen «Iskrigerne» være klar for TV-publikum. - Dette er en serie vi vil satse på. Det blir mange episoder. Gutta er seg selv og byr på seg selv. Det er usminket, fin og bra TV, mener TV 2s Bård Eriksen - som også står bak «Sirkus Northug».Espen Shampo Knutsen har «gått med mikk» og hatt TV-kameraene i ryggen under spillermøter, trening, som coach under kamper og hjemme hos seg selv på Frogner. - Har du lagt bånd på deg selv med hensyn til språkbruk? - Bitte litt. Men de klipper vel og tar ikke med alt det dumme man sier, håper jeg. Jeg synes dette kun er positivt. Det vil vise fram sporten slik den er, svarer Shampo. På spørsmål om han ikke ville gjort det «lettere» for seg selv og TV 2 ved å følge et fotballag så å si døgnet rundt ett år, svarer kanalens programredaktør Bård Eriksen, selv tidligere ishockeyspiller, at «det er mer gøy med hockey». - Vi følger hockeygutta og lager Iskrigerne fordi det er et unikt miljø som byr på spennende historier, fargerike personer og er en svært spennende og tøff sport, svarer Bård Eriksen.Vålerenga-direktør Jan Tore Kjær understreker at TV 2 er gitt ubegrenset tilgang til Shampos ishockeylag. Han har heller ikke innført regler for hvordan spillerne skal oppføre seg eller hvilke ord og uttrykk som ikke bør på luften. - Vi opptrer naturlig. Negative hendelser får vi bare ta. Vi er ikke redd for det. Det er krevende med ett til tre TV-team som følger oss hele tiden. Men for oss er dette som en drøm. Det vil ha stor markedsverdi for alle. Spillere, sponsorer og publikum, sier Jan Tore Kjær. PS! Så langt har mest film gått med til å forevige Espen Knutsen, OL-aktuelle Alexander Bonsaksen og Morten Ask, samt Vålerengas kaptein Brede Csiszar, backen Erik Follestad Johansen og reservekeeper Glenn Jensen.
Espen Shampo Knutsen (41) og hans Vålerenga skal følges tett i ett år av TV 2. Neste år kommer realityserien «Iskrigerne». Klubbdirektør Jan Tore Kjær lover et usminket bilde av Norges mestvinnende ishockeyklubb.